
టెల్ అవివ్ : ప్రధాన మంత్రి నరేంద్ర మోదీ ఇజ్రాయెల్ పర్యటనలో కొత్త సమీకరణం ఆవిష్కృతమైంది. ఆంగ్లంలో ‘ఐ ఫర్ ఐ’ అనే ఈ సమీకరణాన్ని మోదీ సృష్టించారు. దీని అర్థం ‘భారతదేశం కోసం ఇజ్రాయెల్’, ‘ఇజ్రాయెల్ కోసం భారతదేశం’ అని ఆయన వివరించారు. ఈ పర్యటనలో రెండో రోజైన బుధవారం ఉదయం ఇజ్రాయెల్ అధ్యక్షుడు రూవెన్ రివ్లిన్తో మోదీ చర్చలు జరిపారు. ఆర్థిక సహకారం, రక్షణ, ఉగ్రవాదం వంటి అనేక అంశాలపై ఇరువురు చర్చలు జరిపారు.భారతదేశ విదేశీ వ్యవహారాల మంత్రిత్వ శాఖ అధికార ప్రతినిధి గోపాల్ బాగ్లే తెలిపిన వివరాల ప్రకారం ప్రధాన మంత్రి నరేంద్ర మోదీకి ఇజ్రాయెల్ అధ్యక్షుడు రివ్లిన్ ఆత్మీయ స్వాగతం పలికారు. ఈ సందర్భంగా రివ్లిన్ మాట్లాడుతూ తాను భారతదేశంలో పర్యటించినప్పటి విషయాలను గుర్తు చేసుకున్నారు. అవన్నీ మధుర జ్ఞాపకాలని తెలిపారు. తాను వాటిని ఎన్నటికీ మరచిపోబోనన్నారు. భారతదేశం, ఇజ్రాయెల్ గొప్ప మిత్రులుగా మారబోతున్నాయని, వివిధ రంగాల్లో సహకారం మరింత వృద్ధి చెందుతుందని తెలిపారు.ఇదిలావుండగా, మోదీ 2008 ముంబై ఉగ్రవాద దాడుల్లో తృటిలో ప్రాణాపాయం నుంచి తప్పించుకున్న బాలుడు మోషే హోల్ట్జ్బెర్గ్ (10)తో ముచ్చటించబోతున్నారు. దాడుల సమయానికి ఆ బాలుడి వయసు రెండేళ్ళు. ఆ బాలుడిని కాపాడిన శాండ్రా శామ్యూల్స్ కూడా మోదీని కలుస్తారు. ఈ దాడుల్లో ఆ బాలుడి తల్లిదండ్రులు ప్రాణాలు కోల్పోయిన సంగతి తెలిసిందే.

tel aviv : pradhaana mantri narendra modii izrayel paryatanalo kotta sameekaranam aavishkrutamaindi. aanglamlo ‘ai far ai’ ane ee sameekaranaanni modii srushtinchaaru. deeni artham ‘bharatadesam kosam izrayel’, ‘izrayel kosam bharatadesam’ ani aayana vivarinchaaru. ee paryatanalo rendo rojaina budhavaaram udayam izrayel adhyakshudu rooven rivlintho modii charchalu jariparu. aardhika sahakaaram, rakshana, ugravaadam vanti aneka amsaalapai iruvuru charchalu jariparu.bharatadesa videshee vyavahaaraala mantritva saakha adhikara pratinidhi gopal bagle telipina vivaraala prakaaram pradhaana mantri narendra modeeki izrayel adhyakshudu rivlin aatmeeya swaagatam palikaaru. ee sandarbhamgaa rivlin maatlaadutuu taanu bhaaratadesamlo paryatinchinappati vishayaalanu gurtu chesukunnaru. avannee madhura ghnaapakaalani telipaaru. taanu vaatini ennatikee marachipobonannaru. bharatadesam, izrayel goppa mitrulugaa maarabotunnaayani, vividha rangaallo sahakaaram marinta vruddhi chendutundani telipaaru.idilaavundagaa, modii 2008 mumbai ugravaada daadullo thrutilo praanaapaayam nunchi tappinchukunna baludu moshe holtzberg (10)thoo muchatinchabothunnaru. daadula samayaniki aa baludi vayasu rendellu. aa baaludini kaapaadina sandra samuels kuudaa modeeni kalustaaru. ee daadullo aa baludi tallidandrulu praanaalu kolpoina sangati telisinde.